khistorydata/jeongjo-sjw-relations huggingface dataset:
정조 10년
李敬一。以禁衛營言啓曰。依下敎。趙光濬。本營別武士。姑爲加差。待窠陞實之意。敢啓。傳曰。知道。
정조 10년
李敬一。以漢城府言啓曰。內苑內官卓宗漢手本判付。據蓼島灰阜兩處。發遣本府郞廳。打量定界事草記。傳曰。允。依此爲之。下去郞官處。各別嚴飭。俾無相混之弊可也事。命下矣。發遣本府郞廳李在容。持癸未年打量文蹟。知委高陽郡。定色吏持量尺。更爲打量。則灰阜長一百二十尺廣二十尺。與癸未打量。別無相在。至於蓼島。癸未打量時。長二百八十七尺。大頭九十尺。小頭五十六尺。今番則長二百八十七尺。大頭六十七尺。小頭三十尺。長固無減。而廣則有縮。蓋此島南濱大江。年年浦落。便成半月之形。則廣頭之減。勢所必至。內苑手本內以爲。蓼島等處漸爲江民之所占。基址太半縮入。然民田之在於島內者。合爲四作。而癸未打量時。內苑所屬。不過二百八十七尺長及九十尺廣。今又竝民田尺量。則長爲四百九尺。廣爲一百三十尺。所加之數若是相懸。其田之不入於內苑之地者。明白無疑。故謹依判付內辭敎。一從今番尺量。定四標以給。圖形以送于內苑之意。敢啓。傳曰。知道。
정조 10년
李敬一。以二所巡廳言啓曰。去夜初更五點量。白衣犯夜人。執捉問之。則其矣言內。自妻家還歸本家云云。及其考見戶牌之際。自言別監云。故考準戶牌。則果是別監金永昌的實。何以爲之。敢啓。傳曰。近來申飭之下。如是犯科。萬萬痛駭。各別嚴棍。仍令掖庭署除名。萬一歇杖。當該巡將。當廉問決棍矣。
정조 10년
大司諫趙城鎭啓曰。臣於見職。豈有一分堪承之望。而怵畏義分。黽勉冒膺。日昨承牌詣臺。遽承入侍之命。及至筵席。瘡疣百出。醜拙畢露。略陳所懷。未及承批。經先退出。至有承宣問備之請。聖度天大。雖有勿推之敎。臣之昏謬生疎之失。於是乎益著矣。自顧悚恧。無地自容。未卽聞知。今始來避。所失尤大矣。其何可一刻晏然於臺次乎。請命遞斥臣職。答曰。勿辭。亦勿退待。
정조 10년
司諫兪彦脩啓曰。臣本以無似。言責重任。豈有堪承之望。而適當大論方張之時。他不暇顧。章皇出肅。而今日詣臺。三司不備。故只傳院啓矣。及承待三司備員後竝爲入啓之敎。而日勢已暮。不得已徑先退去矣。卽伏見傳敎下者。誨責備至。致有問備之命。臣之不職之罪。於是乎尤著矣。以此情踪。何可一刻晏然於臺次乎。請命遞斥臣職。答曰。勿辭。亦勿退待。
정조 10년
行大司憲洪良浩啓曰。臣於見職。乃是屢試蔑效之地。揆以廉義。不當冒沒承膺。而適値禁直。逃遁不得。不免隨牌進身。而第於三司合啓中。有私義之不可冒當者。臣與前左議政臣洪樂性爲袒免之親。以言乎停則有非公議。以言乎連則大傷私義。從前如臣處地者。皆蒙體諒之恩。則臣不宜獨異於人公體私義。俱不可晏然於臺次。請命遞斥臣職。答曰。勿辭。亦勿退待。
정조 10년
大司諫趙城鎭。司諫兪彦脩。持平洪聖淵。副修撰趙濟魯啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 10년
大司諫趙城鎭。司諫兪彦脩。持平洪聖淵啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人烱采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平洪聖淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥藉之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。快正王法。答府曰。不允。
정조 10년
司諫兪彦脩啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人烱魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。依前嚴囚。以傳結末。郞階臺官署經之規。兩司各備三員。然後始乃署出。而昨日以試牌。諸臺旣皆齊詣。則正言閔師宣署單。宜卽書送。而故爲遲留。竟未署經。論其情跡。適當大之日。顯有巧避之意。如此飾態之人。不可置之於臺閣之列。請正言閔師宣。施以罷職之典。答院曰。不允。末端事依啓。
정조 10년
吏曹參判李秉模疏曰。伏以。臣於見職。旣肅命矣。且行政矣。臣非不知銓官之異於漫司。廉防之大關國體。而猶且抗顔卽膺。視若固有者。誠以恩造旣已夐越於倫比。則去就不敢自同於他人故也。人雖唯罵。臣不暇恤。然諉以一出而處之晏如。萬萬無此理。到此情地。惟有冒萬死一籲於父母之天而已矣。噫。臣之一身。固非自有。而不惟臣身之非其自有。竝與門戶。都歸造化。袵席於坑坎。衣冠於塗炭。生生世世。無往非恩。則除非疾病之沈綿。筋骸之枯朽。雖一食一息之頃。豈忍忘瞻依之忱哉。臣庸是竭蹶。不敢復言情踪於前後之除。而至若銓地一步。臣之顚沛也以此。僇辱也以此。每一思到。不啻心頭三日之悸也。思猶如此。又況可以蹈已覆之轍。趨已敗之地。終負我聖上必欲生成之澤乎。臣自有遭罹。非公故。不出門。今幾一年于玆矣。身雖在世。心則成灰。凡干政注。多未經眼。參尋知舊。罕與接面。假使臣忘廉冒恥。仍因蹲據。其將何所籍手。依樣做去哉。我朝規模。素重名宦。得則爲榮。人情之常。矧如臣者。曲被陶鑄之私。復廁淸峻之選。抑以何心。必欲自劃。而惟玆危苦之情。日月照臨。以聖人止仁之德。竊庶幾惻然而垂憐。更何敢以支辭蔓語。重犯瀆擾之誅哉。惶隕感泣。言不知裁。伏乞聖明。俯察臣肝膈之懇。仍削臣見帶之職。以卒終始曲保之恩。千萬血祝。答曰。省疏具悉。卿其勿辭行公。
정조 10년
大司成閔鍾顯疏曰。伏以。臣以逖違之餘。蒙收召之恩。復入觚稜之闕。獲覲天日之光。以惶以榮。不省所措。重以近日以來。除旨相續。有非如臣賤品。所可堪承。則其在臣身。豈不赫然光寵。而乃其心之瞿然慙悚。則歷屢日而靡定。況玆國子重任。臣之前後忝叨。餘十數遭矣。方聖明惓惓於崇儒重道造士作人之方。而臣之空疎憒劣。一味尸素。旣不克對揚其萬一。至若編摩之役。四載于今。尙未進獻。以致成命之久稽。則今此職名之復歸於臣。雖荷曲庇之聖恩。實增私心之自訟。且臣歸自西邑。未勘解由。公格所拘。有難冒膺。而纔訖試役。義在反而適値齋日。無路陳懇。章皇出肅。尤切悶蹙之私。玆陳短章。仰瀆宸嚴。伏乞天地父母。諒臣已試而蔑效。察臣在法而當遞。亟許鐫改。以幸公私。不勝大願。答曰。省疏具悉。解由勿拘。卿其勿辭行公。
정조 10년
兵曹參議趙興鎭疏曰。伏以。臣母病。屢阽危域。沈綿床席。于今四朔矣。臣勢難離捨。情切救護。前後院職。有除輒解。事雖出於不得不爾。而私心悚蹙。如負大何。日前騎省新除。適下於母病乍間之際。臣迨此出肅。以爲供職之計矣。忽自數日。臣母之病。倍添別症。寒熱交作。虛汗不止。轉側須人。氣息凜綴。臣方入勸糜粥。出議刀圭。實無暫刻離側之勢。禁中就直。斷無其望。內司番次。緣臣而苟艱。一日虛帶。尤切悶隘。玆敢略陳短章。疾聲呼籲。伏乞天地父母。俯諒臣情理。亟遞臣職名。以便救護。千萬幸甚。疏曰。省疏具悉。爾其勿辭。救護母病。
정조 10년
丙午二月十八日辰時。上御誠正閣。都承旨與進士回榜人入侍時。行都承旨金尙集。假注書金祖淳。記注官金鳳顯。記事官李崑秀。回榜人尹光紹。以次進伏訖。上敎光紹曰。卿之上京。在甲午年乎。光紹曰。先朝乙未年。以兵曹參判上來後。則不復入城矣。上曰。十餘年後。今始見之。而顔不加衰。比諸都承旨。尤强壯矣。視聽。何如。光紹曰。視聽不甚耗減矣。上曰。今卿年爲幾何。光紹曰。七十九歲矣。上曰。壯矣。矍鑠姑舍。視聽之不昏。尤是異事也。上曰。卿加資乎。光紹曰。今嘉義矣。上曰。先退。可也。光紹退出。命書傳敎曰。今見丙午司馬回榜行副司直尹光紹。年至八十。筯力尙旺。召見之後。豈可無職還鄕。令該曹。實職口傳擬入。命退。承史以次退出。
정조 10년
丙午二月十八日巳特。上御重熙堂。軍士房承旨入侍時。左副承旨徐龍輔。假注書金祖淳。記事官李崑秀尹行任。以次進伏訖。上命承旨讀公事訖。命退。承史以次退出。
정조 10년
丙午二月十八日午時。上御重熙堂。右副承旨入侍時。右副承旨趙衍德。假注書金祖淳。記注官金鳳顯承膺祚。以次進伏訖。上曰。兩司行公臺諫牌招。出榻敎命承旨讀公事訖。命退。承史以次退出。
정조 10년
丙午二月十八日酉時。上御重熙堂。坐直承旨入侍時。右副承旨趙衍德。假注書金祖淳。記事官李崑秀尹行任。以次進伏訖。上命書傳敎曰。今聞入侍承宣言。昨日此承宣入侍命下之後。司謁口傳之際。不言該房與座次。單擧姓名傳之云。承宣之請罪。可謂得體。登筵之時。自上亦不以姓名呼之。於承宣不但爲然。以至翰注兼春秋。亦莫不然。幺麽司謁。焉敢如是無嚴。當該司謁。爲先汰去。令攸司從重科治。以懲此輩頑悍之習。命書傳敎曰。司諫兪彦脩詣臺之後。不待諸臺去來。無端出去。寧有如許事體。推考。持平趙雲紀許遞。合啓。不停不連。以致朝象之泮渙。不可一任其遷就。行公臺諫。竝卽牌招。承旨往傳此意。以京畿監司徐有防狀啓。行戶曹判書趙㻐上疏上送事。命書傳敎曰。問啓有命。而不卽進身對奏。從縣道陳疏。揆以事體。殊涉未安。問啓之姑不催促。蓋欲且待合啓之出場。一以寓禮使之義。一以示容旋之道。朝家於此重臣。曲念極矣。至於問啓前賜批。不但有關朝體。徑先陳疏。且違格式。此上疏與狀本還下送。行戶曹判書趙㻐。從重推考。循例封上。循例捧入。俱難免不察之責。京畿監司徐有防。同副承旨李敬一。亦爲推考。仍命退。承史以次退出。
정조 10년
行都承旨金尙集坐。左承旨權病。右承旨徐龍輔坐。左副承旨趙衍德坐直。右副承旨曺遠振坐。同副承旨李敬一坐。注書金孝建仕一員未差。假注書金祖淳仕直。事變假注書李儒修仕。
정조 10년
傳于趙衍德曰。承旨入侍。
정조 10년
李敬一啓曰。司僕僉正洪義榮。有今日內捧口招以聞之命。而判義禁李在協。旣入闕中。不爲肅謝。直爲出去。事甚未安。推考警責。仍卽牌招。使之擧行。何如。傳曰。一遞足矣。豈可更事違牌。從重推考。卽爲牌招開坐。違牌勿爲呼望。
정조 10년
以兵曹生進放榜時侍衛節目。傳于趙衍德曰。挾輦軍八十名。以金虎門入直軍磨鍊。禁軍。以入直排立。
정조 10년
以尙衣提調趙時俊牌不進推考傳旨。傳于趙衍德曰。更爲牌招。
정조 10년
兵曹口傳政事。以李周鳳爲宣傳官。
정조 10년
以校理柳孟養。副校理沈晉賢牌不進罷職傳旨。傳于金尙集曰。只推。
정조 10년
以江華留守狀啓。應資老人姓名年歲開錄事。傳于金尙集曰。今日政下批。
정조 10년
李敬一啓曰。行都承旨金尙集。左副承旨徐龍輔。右副承旨趙衍德。纔已入侍。左承旨禮權牌招啓辭未下。右承旨未差。臣吏兵批兼進之意。敢啓。傳曰。知道。
정조 10년
有政。吏批。判書金魯鎭受由。參判李秉模進。參議趙鼎鎭進。同副承旨李敬一進。以曺遠振爲承旨。申馥爲校理。李翼晉爲副修撰。洪義浩爲文學。宋益中爲右通禮。朴行淳爲兵曹佐郞。嚴璹爲活人提調。趙㻐爲禮賓提調。金履翼爲中學敎授。領敦寧單洪樂性。贈吏參金昌緝。贈吏判例兼。工曹判書金用謙考。
정조 10년
兵批。判書徐有隣侍衛。參判蔡弘履替直。參議趙興鎭病。參知洪周萬入直進。同副承旨李敬一進。副護軍單尹東休尹㬦李殷模李庚運朴長卨。副司直單尹承烈韓用龜李秉喆。副司果單李敬五。
정조 10년
再政。吏批。以李宜耆爲全州判官。李義逸爲高山縣監。鄭若淳爲茂朱府使。金基厚爲載寧郡守。
정조 10년
傳于趙衍德曰。時囚皆令明日草記照律。
정조 10년
以校理柳孟養牌不進罷職傳旨。傳于趙衍德曰。只推。向已出肅。今不入直。處義太無據。此傳旨勿施。牌招入直。
정조 10년
李敬一。以弘文館言啓曰。校理柳孟養。副校理沈晉賢。旣有只推之命。竝卽牌招察任。何如。傳曰。允。
정조 10년
以校理柳孟養牌不進罷職傳旨。傳于李敬一曰。旣已出肅。又復違牌。事體所在。極爲駭然。此傳旨勿施。更爲牌招入直。
정조 10년
同副承旨李敬一書啓。臣敬奉聖敎。馳往敦諭于南部會賢坊長興洞契領議政鄭存謙所住處。則以爲臣於蹙伏待罪之中。不自意近密之臣。臨宣聖諭。開釋備至。誨諭諄勤。惶恐感激。益不知所以自措也。日前控籲。迫於目下情勢。未暇及於自來必辭之義。從前僨誤之罪。今則大論旣停。謹當略入文字。仰請處分。而恩諭之下。末由祇承。伏地戰慄。不知所達云矣。敢啓。傳曰。知道。
정조 10년
李敬一。以吏曹言啓曰。行副司直尹光紹。令該曹。實職口傳擬入事。命下矣。本曹時無見窠。不得擬入之意。敢啓。傳曰。知道。
정조 10년
吏曹口傳政事。以尹光紹爲知敦寧。姜杭爲知義禁。
정조 10년
李敬一啓曰。守禦使鄭尙淳。時無職名。令該曹口傳付軍職。何如。傳曰。允。
정조 10년
兵曹口傳政事。副司直單鄭尙淳。
정조 10년
李敬一。以吏曹言啓曰。義禁府草記。謀逆同參罪人漢敬泰守。旣已承服正刑。胎生邑。罷守令降邑號事。允下矣。問于義禁府。則漢敬胎生於平安道安州牧。泰守胎生於全羅道順天府古突山云。而守令則勿罷事。曾有定奪矣。安州牧使。降爲安北縣監。順天府使。降爲縣監。何如。傳曰。允。
정조 10년
李敬一。以兵曹言啓曰。今二月二十日。文臣朔試射日次。而毓祥宮仲朔祭齋戒相値。不得爲之之意。敢啓。傳曰。知道。
정조 10년
李敬一。以兵曹言啓曰。曹司五衛將兪彦鉉。身病沈重。無望供職。呈狀乞遞。宿衛輪番之任。不宜久曠。改差。何如。傳曰。允。
정조 10년
趙衍德。以二所巡廳言啓曰。依傳敎。犯夜人別監金永昌。依更數。各別嚴棍放送之意。敢啓。傳曰。知道。
정조 10년
趙衍德。以訓鍊都監言啓曰。依下敎。瑞蔥臺試射時。本局帳幕軍。鳥銃貫一中邊二中一名。布二疋木一疋。邊二中八名。各木一疋布一疋。貫一中二名。邊一中十八名。各木一疋。從厚分等施賞之意。敢啓。傳曰。知道。
정조 10년
趙衍德。以刑曹言啓曰。北營移來罪人東方昱。依傳敎。該邑平安道定州牧。爲奴定配押送之意。敢啓。傳曰。知道。前旣放逐本鄕。而渠敢潛逃。來接京中。今番又復逃躱上來。地方官難免重勘。以此嚴飭。可也。
정조 10년
趙衍德。以刑曹言啓曰。當該司謁。從重科治事。命下矣。司謁太命喆。曾經萬戶。移義禁府處之。何如。傳曰。允。
정조 10년
趙衍德。以義禁府言啓曰。因刑曹啓辭。司謁太命喆。移本府處之事。允下矣。太命喆。今方待命。卽爲拿囚之意。敢啓。傳曰。知道。
정조 10년
趙衍德。以義禁府言啓曰。保放罪人李之翼梁埉李家煥李彦邦朴健陽等。還囚後捧供之意。敢啓。傳曰。知道。
정조 10년
權。以義禁府言啓曰。全州判官鄭東閔。高山縣監宋守淵等。拿問重勘事傳旨。啓下矣。鄭東閔宋守淵等。俱在任所云。依例發遣府羅將。竝拿來。何如。傳曰。允。
정조 10년
趙衍德。以義禁府言啓曰。因全羅右水使鄭觀采狀啓。刑曹粘目內。於蘭前萬戶卞璞。移本府處之事。允下矣。卞璞時在任所云。依例發遣府羅將。交代後拿來。何如。傳曰。待待命拿囚。
정조 10년
義禁府啓目。前僉正洪義榮原情云云。傳旨內辭緣。泛稱遲晩。刑推得情。何如。判付啓。觀此所供。旣曰未知未出肅。然則小報之不得見罪。不在於渠。汰去特爲分揀。仍爲附過放送。使之當日供職。如渠蔭官。又或逡巡。寧有如許紀綱。當痛繩。以懲頑蔭不畏法之習。此意。竝以嚴飭分付爲良如敎。
정조 10년
義禁府啓目。司謁太命喆原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 10년
義禁府啓目。西氷庫別檢李之翼原情云云。傳旨內辭緣。泛稱遲晩。所當請刑是白乎矣。年過七十。法不當請刑。上裁。何如。判付啓。議處爲良如敎。
정조 10년
義禁府啓目。前參知李家煥原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。載在大典通編。議處。何如。判付啓。除刑推議處爲良如敎。
정조 10년
義禁府啓目。恩津前縣監朴健陽原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 10년
義禁府啓目。前宣傳官梁埉原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。議處。何如。判付啓。依允。
정조 10년
義禁府啓目。阿耳前僉使李彦邦原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 10년
大司憲洪良浩。大司諫趙城鎭。司諫兪彦脩。持平洪聖淵。校理柳孟養。修撰朴基正李尙度。副修撰趙濟魯啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 10년
行大司憲洪良浩。大司諫趙城鎭。司諫兪彦脩。持平洪聖淵啓曰。請養遂獻遂竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請物故罪人衡。亟命王府。施以孥戮之典。請梟示罪人烱采。亟命王府。快施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
持平洪聖淵啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請薪智島荐棘罪人瑩中。設鞫嚴問。快施當律。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。快正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。快正王法。答府曰。不允。
정조 10년
司諫兪彦脩啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人烱魯。亟寢發配之命。仍令王府。設鞫得情。快正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。快正王法。請還發配所罪人宋迪中。依前嚴囚。以傳結末。答院曰。不允。
정조 10년
行判中樞府事徐命善疏曰。伏以。臣負罪俟命。今已浹旬矣。泥首金吾。迸出都門。畢竟窮無所歸。則蹙伏私次。自甘放倒之科。大論方張。公車日積。此時不敢煩瀆。則一味泯默。未暴首實之情。間以太僕擧行。更費一番胥命。仰貽至尊之酬應。下稽緊急之事務。此尤臣罪上添罪之端。而前旣同罪倖逭。今又有罪未勘。以至委官之合辭已停。禁堂之嚴譴已敍。而臣獨終始晏然。未蒙一伸之恩。如臣無狀。雖不足責之以廉防。其奈重有傷於淸朝之刑政。何哉。抑臣惶赧之忱。視兩原任。大有別焉。鞫坐之同參首尾者。臣也。獄囚之相議盤問者。臣也。末稍議啓之徑先書入。酌處傳旨之遽然奉承。種種顚錯。皆由於臣。若論其僨誤鞫事之罪。則臣與委官。少無輕重。而特以職名之差殊。合辭論斷。只及委官。聖敎開釋。每加區別。委官則蒼皇去國。屛蟄鄕廬。賤臣則備例引義。自同無故。天下寧有是哉。且臣於副校理沈晉賢疏。有不勝萬萬慙悚者。蓋今番鞫獄之竟歸疎漏。莫非臣等不善按覈之罪。此而無一言。則國體不尊而朝綱不振。臣每對參坐之諸臣。輒歎三司之寂寥。及其將罷之日。適逢諫長。聞有聯箚之議。不覺聳聽。索覽其草。斷斷此心。非敢爲乞憐免罪之計。只幸其公議稍張。不暇以已事爲嫌。而今儒臣之論。嚴正如此。臣當愧服而已。何必費辭自解。然而臣意雖出於信心。人言至謂之貽羞。出示之兩臺。旣請刊改之典。則求見之大臣。宜被與受之律。臣舊罪自如。新罪又發。俯仰點檢。無往非罪。雖以我聖上匿瑕含垢之盛德。亦何可每每曲恕。事事疪覆。以致拂衆論而壞四維也哉。玆敢瀝盡肝血。冒死鳴號於天地父母之前。伏乞亟命有司。將臣前後罪狀。嚴加勘定。使公法伸而私義靖焉。答曰。省疏具悉卿懇。合啓旣停之後。義不當更事控免。疏末云云。所失在彼。於卿等何有。卿須安心勿辭。仍參再明日旗軍洗馬。仍傳曰。此批答。遣史官。傳諭于徐判府事。
정조 10년
咸鏡監司鄭民始疏曰。伏以。臣縮伏鄕廬。訟愆俟勘之中。忽伏奉收敍之命。且伏奉北藩除旨。悚蹙兢惶。罔知攸措。嗚呼。臣自在宮僚。遍蒙不世之恩遇。穀腹絲身。莫非帝力。頂踵毛髮。都是造化。況臣伶俜孑孑。墻壁無依。所依恃爲命者。亦惟我殿下。每誦古人義則君臣恩猶父子之言。未嘗不感激忘死。而本乏才能。無所報效。惟其恒自勉而所籍手者。不過嚴忠逆而明義理也。夫何丙丁以來。凶逆踵起。至於再昨年逆夏逆明而極矣。適在外藩。未詳獄情。及夫還朝。略聞其槪。悲憤駭惋。心膽俱掉。噫嘻。痛矣。夏賊凶言。乃是載籍之所未有。而明賊之凶言。復繼出焉。詬天罵日。無所不至。而猶以爲不足。又忍發此窮凶絶悖罔測不道之說。夫豈一二凶賊之所獨辦哉。是必怨國之徒。別有指謀。暗地綢繆。前唱後喁。左試右嘗。必欲動搖我民志。殄絶我宗社而後已。則龍蛇不可化。漢賊不兩立。而按治太寬。窩窟未破。君父之辱。於古未有。神人之憤。至今未洩。爲今日臣子者。死有餘罪。無以自立於天下。無狀賤臣。不忠不誠。主有辱而不能死。國有賊而不能討。淟涊食息。生亦苟矣。尙何心揚揚於榮塗哉。此臣所以昨秋筵席。略陳微諒。前後恩除。不敢冒膺。區區此心。迷執難改。今番凶書之出。辭語之窮凶。指意之罔測。又是諸賊之換面而迭出。同源而異派者。愈出愈凶。崩心痛骨。秖恨不早溘死。屢覩此不忍聞不忍見之凶言。乃於設鞫之初。遽叨獄官之命。拚棄株守。終始參聞者。庶幾因此已得之端緖。鋤盡未破之根柢。辨忠逆之大防。扶義理於將頹。而才不逮誠。慮未周事。三朔設鞫。獄情已老。千里就捕。奸謀莫測。中間階梯。至死抵賴。末梢究竟。止此裔流。鞫體虧損而無餘。凶黨竊笑而益肆。懲畏無所。憂虞日甚。從前尤人之未盡其職。到今自速其壞了國事。莫效願忠之志。不免僨誤之歸。自限自愧。實欲卽地溘然而不可得。自數負犯。萬隕難贖。前後司直之論。可謂過與而太恕。臣方僕僕而謝。何敢呶呶而言。第薄勘旋敍。寵命遽加。私心悚惕。有不可言。玆敢略控衷懇。仰瀆崇嚴。至於北路之當須良牧。菲才之不堪重任。有不暇覶縷。伏乞聖明。亟遞臣藩屛之職。仍治臣辜負之罪。以爲溺職者之戒焉。答曰。省疏具悉。所執每以爲過矣。豈必至登章牘。卿其勿辭。卽日肅命。
정조 10년
丙午二月十九日卯時。上御重熙堂。承旨入侍時。右副承旨趙衍德。假注書金祖淳。記事官金鳳顯尹行任等。以戎服侍立。上具戎服。自內詣瑞蔥臺試射。上曰。行都承旨金尙集。右承旨徐龍輔。檢校直閣徐鼎修。待敎李崑秀。兵曹判書徐有隣。訓鍊大將具善復入侍。尙集等追入侍立。命書傳敎曰。卿之重卜。亦幾日矣。目今揆地一空。廟務多端。此豈卿閒養之時。而況日昨敦諭及批旨。罄予至意。卿之一向藐藐。尙不造朝。果何所執。今則臺啓。旣收敎矣。在前左揆。亦無可引之義。況卿乎。賓對久曠。陵幸已迫。更勿控辭。卽起視事。以副予日夕之望。仍命書傳敎曰。此敦諭。同副承旨。傳諭于領議政。造朝日字知來。命書傳敎曰。査官旣有重勘之命。有難遲待。其拿處當該守令。竝改差。今日政各別擇差。春務方殷。催促赴任。上曰。宣傳官有闕之代。令該曹口傳差出。出榻敎命書榻敎曰。新除授承旨。牌招察任。以慶尙監司狀啓。前同知姜杭不得上來事。命書傳敎曰。意謂上來。擬待登筵時。特授實職。觀此狀聞。年至大耋。無以强力登程云。似此稀罕之事。豈可無別般示意之擧。知敦寧知義禁。今適有窠。尹光紹實職。昨亦下敎。與前同知姜杭。竝令該曹口傳擬入。命書傳敎曰。問啓無異緘答與爰辭。則對奏之前。經陳辭疏。事未前有。大關朝綱。猶屬生疎之科。只施問備薄警。而今則臺啓已收敎。尤無嫌引之端。行戶曹判書趙㻐。嚴飭上來。斯速問啓。除拜之後。尙不出肅。且有不多日內辭朝之命。幸行當前。本院擧行浩繁。二提擧詣陵所。他無主管之人。印役將始。尙未會同。咸鏡監司鄭民始。申飭上來。使之當日謝恩。尙衣提調趙時俊。監印堂上尹蓍東。亦爲催促上來。竝卽牌招察任。上曰。未肅拜知敦寧及禁府堂上中。時帶將任人。許遞。出榻敎命書傳敎曰。幺麽郞官。無端不參。親臨頒賞。有此苟艱之擧。所爲極爲駭然。不可記過而止。司僕僉正洪義榮爲先汰去。令該府拿問嚴處。今日內捧口招以聞。尙集曰。同罪未敍人。隨卽提稟事。曾有定式矣。前獻納柳孟養。前正言金載翼。旣已蒙敍除職。而前司諫金履鏞。前正言金孝眞。前執義尹長烈。前掌令白師謹柳之彦。前持平金遇國。俱是同罪之人。故敢此仰達矣。上曰。竝敍用。可也。出擧條試射畢。上還內。諸臣以次退出。
정조 10년
行都承旨金尙集坐。左承旨權病。右承旨徐龍輔坐直。左副承旨趙衍德坐。右副承旨曺遠振病。同副承旨李敬一坐。注書金孝建仕一員未差。假注書金祖淳仕直。事變假注書李儒修仕。
정조 10년
趙衍德啓曰。卽者校理柳孟養。謂有難安之端。陳疏偃出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳曰。允。
정조 10년
徐龍輔啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
徐龍輔啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于金尙集曰。右承旨與京畿監司入侍。
정조 10년
徐龍輔啓曰。陵所修理之役。本曹擔當擧行。而參判未差。參議元無替行之例。此時判堂。豈可一前曠官。昨日內旣命上來出肅。而尙無動靜。事體所在。雖甚未安。行戶曹判書趙瑗推考。尙不出肅委折。自政院。卽爲問啓事。命下矣。問于戶曹判書趙瑗處。則以爲臣累月按獄。一味稽忽。自陷囚赦之罪。又以除拜後不卽上來。至有問啓之命。震懍隕越。罔知悠措。今番逆獄。眞贓畢露。端緖明白。究其情跡。覈其脈路。則窩窟如以打破。根柢可以鋤拔。而緣臣儱侗尸居其職。賊魁終未鉤得。凶醜遽爾徑斃。畢竟王法。只施於一二鄕漢而止。此實自有鞫獄以來所未聞之變怪。而臣是獄官之長。則鞫事之僨敗。莫非臣溺職之致。而主辱臣死之義。掃地盡矣。堂疏臺啓之只請削黜。猶屬末勘。而薄罷未幾。恩敍遽降。職名如舊。惶感之極。豈不欲卽日出肅。以伸叩洛之忱。而自惟所坐至重。非比尋常。區區自處之義。惟當屛蟄訟愆。恭俟誠罰而已。乃於此際。恩卽有命。飭敎荐下。政院促令臣入城。書納問啓。而旣不敢晏然冒進而書呈。又不敢昧然含默而蹙伏。不得不冒萬死。略控文字。仰暴其不敢入城之由。而自歸於違越格式之科。昏謬疎闇。隨事顚錯。罪上添罪。伏地惶隕。惟願速被譴殛之典云。敢啓。傳曰。知道。問啓之不對。辭疏之徑呈。俱已屬之生疎之科。度支重任。不可一日暫曠。況今陵謁當前。擧行浩繁。諸宰之同一情勢。皆已出脚。行戶曹判書趙㻐。卽爲牌招察任。
정조 10년
以各房留院公事書啓。傳于徐龍輔曰。洪州牧使。今日政各別擇差。春務方殷。待下批。卽令赴任。
정조 10년
有政。吏曹判書金魯鎭式暇。參判李秉模。參議趙鼎鎭。右承旨徐龍輔進。以徐有鍊爲正言。成種仁爲校理。李羽晉爲副校理。宋民載爲副修撰。金遇國爲兵曹佐郞。安北縣監單申思運。順天縣監單兪漢敬。故水使李啓祥贈兵參例兼。全羅兵使李漢五考。
정조 10년
再政。以柳甲基爲洪州牧使。
정조 10년
兵批。判書徐有隣進。參判蔡弘履病。參議趙興鎭病。參知洪周萬入直進。同副承旨李敬一進。以李在簡徐有慶爲都摠管。李文源李聖圭李達秀爲副摠管。李潝爲同知。李邦五爲內禁將。吳載徽爲曹司五衛將。崔光倫爲植松萬戶。乫軒洞權管單李善植。副司直單李聖圭李祖承趙雲紀。副司果單金履翼。摠戎把摠李尙說。今加折衝加資事。承傳。
정조 10년
徐龍輔啓曰。今此武科重試初試一二所參試官。或在外或差祭。無以備員受點。令該曹。更爲擬入。何如。傳曰。允。稱在外人。禁推傳旨捧入。
정조 10년
傳于徐龍輔曰。在外及疏批未下臺諫許遞。前望單子入之。待下批牌招。監試官望筒。修正以入。
정조 10년
兩司前望單子入之。掌令趙濟魯。正言李羽晉落點。
정조 10년
傳于李敬一曰。當該承旨。從重推考。
정조 10년
李敬一。以禮曹言啓曰。式年文科講經及武科覆試。以今二月二十七日。已爲啓下矣。別試殿試。旣以二十七日。更爲推擇啓下。則式年文科講經及武科覆試。同日設行。事甚未安。不可不一兩日差退。更令日官推擇以入。何如。傳曰。以二十八日爲之。
정조 10년
趙衍德。以禮曹言啓曰。今此別試文科殿試節目。當爲磨鍊。而凡於殿試。前期親臨與命官。草記稟旨後節目磨鍊事。曾有定式矣。今番則何以爲之。而處所以何處擧行乎。敢稟。傳曰。當親臨。處所臨時更稟。可也。
정조 10년
李敬一。以禮曹言啓曰。今此別試殿試日字。更爲推擇事。命下矣。卽令日官推擇。則今二月二十七日爲吉云。以此日退行。而原粘目中。改付標以入之意。敢啓。傳曰。知道。
정조 10년
徐龍輔。以兵曹言啓曰。今此重試武科初試試官望。磨鍊擬入。而武臣當品中。可擬之人乏少。曾經堂上兵使。竝擬以入之意。敢啓。傳曰。知道。
정조 10년
徐龍輔。以兵曹言啓曰。今此重試武科初試試官望中。時無職名人。依例口傳付軍職。何如。傳曰。允。
정조 10년
徐龍輔。以兵曹言啓曰。今此丙午重試對擧別試殿試節目。當爲磨鍊。而凡於殿試。前期親臨與命官。草記稟旨後節目磨鍊事。已有定式矣。今番則何以爲之。而處所則以何處擧行乎。敢稟。傳曰。當親臨矣。處所。以春塘臺爲之。
정조 10년
李敬一。以兵曹言啓曰。明日親臨生進放榜時。禁軍別將。率入直禁軍。當爲侍衛。而別將李漢昌。以重試武科初試試官進去。依前例。以一番內禁衛將李壽鵬。兼領擧行之意。敢啓。傳曰。知道。
정조 10년
徐龍輔。以都摠府言啓曰。今日入直內三廳武兼禁軍及軍兵等。當爲中日習射。而毓祥宮仲朔祭齋戒相値。不得爲之之意。敢啓。傳曰。知道。
정조 10년
徐龍輔。以禁衛營言啓曰。依下敎。瑞蔥臺試射時。本營帳幕軍。鳥銃邊三中一名。木一疋布二疋。貫一中邊一中一名。邊二中二名。木布各一疋。貫一中二名。邊一中八名。各木一疋。從厚分等施賞之意。敢啓。傳曰。知道。
정조 10년
徐龍輔。以御營廳言啓曰。依下敎。瑞蔥臺試射時。本廳帳幕軍。鳥銃貫一中邊一中二名。各木二疋。邊二中三名。各木一疋布一疋。貫一中四名。邊一中十七名。各木一疋。分等施賞之意。敢啓。傳曰。知道。
정조 10년
趙衍德。以義禁府言啓曰。時囚皆令草記照律事。命下矣。李之翼傳旨內契人輩。以應受價米。不得準數受出。日昨有所齊訴。令本庫。詳査委折。而更探事實。則本庫官員。果有假托契人名字。僞狀潛賣者。至於數十包之多。致此稱冤之訴。如此鄙瑣不法。不可置而不論。罪取考律文。則大明律附餘錢糧私下補數條有曰。各衙門及倉庫。但有附餘錢糧。須要盡實報官。若監臨主守。私下銷補。瞞官作弊者。計贓以監守自盜論。監守自盜倉庫錢糧條有曰。凡監臨主守。自盜倉庫錢糧。倂贓論罪一十貫。杖七十徒一年半。老少廢疾收贖條有曰。凡年七十以上。流罪以下收贖。李家煥傳旨內。差祭長陵也。濫把驛馬。至於數匹。末乃載轎而還。旣非該堂而濫騎馹馬。已涉可駭。雖是罷享而歸路乘轎。亦爲寒心。罪取考律文。則大典通編禁制條有曰。驛馬濫乘者。杖一百流三千里。梁埉傳旨內。向政內遷。已悉其儱侗。難於久任。今日復職後。因推案去來。使之當日謝恩矣。聞該廳言。內遷翌日。忽又下去本邑云。寧有如許擧措。拿問嚴處罪。太命喆。刑曹啓辭內。從重科治。罪取考律文。則大明律制書有違條有曰。凡奉制書。有所施行而違者。杖一百。李彦邦。平安監司鄭一祥狀啓內。折米五百五十三石零。果以民未捧。甲辰作反的實。還穀法意。何等嚴重。而不爲從實磨勘。敢生彌縫之計。作此反作之擧。罪取考律文。則大典通編倉庫條有曰。還上反作守令。徒三年定配。又五年禁錮。大典推斷條有曰。犯私罪。杖一百以上之罪決杖。告身盡行追奪。雜令條有曰。王府決杖者。代以金贖云矣。李之翼。告身盡行追奪。杖七十徒一年半。以年七十收贖。李家煥。杖一百收贖。告身盡行追奪。全羅道龍潭縣。流三千里定配。李彦邦。告身盡行追奪。黃海道長淵縣新行驛。徒三年定配。又五年禁錮。而以傳旨內狀啓內辭意。具罪目。依例發遣府書吏。押送于各其配所。梁埉太命喆。各杖一百收贖。告身盡行追奪。放送。朴建陽。所當一體照律。而渠之供辭。逐條發明。令道臣詳査啓聞後決處。何如。傳曰。允。如有功議。各減一等。李家煥事。謂之借騎。則可也。以濫騎律照勘。失之太過。定配分揀。梁埉事。旣云爲其將來下往。無論定之濫否。在朝家挈矩之政。宜有參恕之道。以公罪勘放。朴健陽。待査啓來到。還囚照律。可也。
정조 10년
掌令趙濟魯啓曰。臣之言議風采。本不合於耳目之任。而柏府除旨。忽下於玉署入直之日。臣逃遁無路。義分是懼。雖不得不冒沒出肅。而第臣向叨諫職。旣不能出言論事。以效一日之責。乃反錯認處分之敎。遽停不當停之啓。以致臺論峻發。至請譴罷。雖蒙聖度天大。曲加容貸。而至今追惟。惶愧交中。今何可以時月之稍久。晏然自恕。一刻仍冒於臺次乎。請命遞斥臣職。傳曰。勿辭。亦勿退待。
정조 10년
領議政鄭存謙箚曰。伏以。臣日前陳籲。略控危懇。及承聖批。誨諭諄複。歷日悚惶。不知所出。又於匪意。近密之臣。臨宣聖諭。辭旨肅溫。促令造朝。擎讀未半。震恐靡措。大論纔停。溫音又下。臣豈敢爲無端引義之計。而第臣於年前濫叨是任。恩深河海而報蔑絲毫。責重丘山而罪積癏素。重以癃痼昏聵。臨事顚錯。莫嚴者懲討而終歸作輟。當立者紀綱而漸就陵夷。禮義渝而不能維持。隄防壞而不能捍衛。窮天地所無之劇賊。亦不能窮極誅鋤。殄滅無遺。悠悠泄泄。苟然視息。無一裨補。有百尤悔。文字不勝其煩溷。職名殆同於羈縻。畢竟瘡疣百出。詆斥四起。揆以政典。在所罔赦。而特蒙我聖上庇覆之仁包涵之度。矜憐寬假。不加重誅。曲副微諒。生成之恩。銘鏤心肝。竊庶幾永置散地。獲延殘喘。今忽誤恩復加。重任更縻。噫噫。此何爲也。況今時艱溢目。憂虞多端。乃以僨誤之蹤。重畀康濟之責。則譬如駕旣折之軸所欲使之踰險。皷已摧之楫而欲望其截流。臣身無幸。固不足恤。而其於國事。何哉。聞命以來。忘寢忘食。晝思夜惟。實無復冒堪承之望。至於疾病之難强。神精之益耗。有不暇猥陳。玆敢披瀝肝血。更瀆崇嚴。伏乞聖明。收還新命。改卜賢德。公私幸甚。答曰。省箚具悉卿懇。虛佇之意。已悉前諭。還朝之期。予日望之。連牢拱旣。無已太過。廟謨多滯。此非元輔養閑之日。卿須安心勿辭。卽起肅命。仍傳曰。此批答。遣承旨。傳諭于領議政。明日肅命與否知來。
정조 10년
徐龍輔啓曰。領議政鄭存謙箚批。遣承旨傳諭事。命下矣。何承旨進去乎。敢稟。傳曰。都承旨進去。
정조 10년
丙午二月二十日辰時。上御重熙堂。軍士房承旨與京畿監司入侍時。京畿監司徐有防。右承旨徐龍輔。假注書金祖淳。記事官李崑秀尹行任。以次進伏訖。命書傳敎曰。近聞筵臣言。皆以爲以親病陳疏云。然則向來處分。以其身病。臨期規避也。在朝家孝理之政。以親病陳懇人。寧有勘罷之理。此似小事。亦有所關係者。前獻官李秉鼎罷職傳敎爻周。當初退却。已違格例。不卽提奏。大失惟允。當該承旨竝推考。上曰。未下直畿邑守令。皆令當日辭朝。出榻敎命書傳敎曰。今見畿營分辦都事隨駕云。此後除之事。分付。上曰。提調入侍。出榻敎賤臣承命出。與徐有隣偕入進伏。命書傳敎曰。同副承旨。馳詣受香所。奉審摘奸以來。有隣曰。十里外斥候伏兵及傳語軍。守摠兩營。隨其地方擧行。而當日回鑾時。則斥候伏兵。連因特敎置之矣。今番則何以爲之乎。敢稟。上曰。亦依昨年爲之。可也。出擧條有隣曰。郊外動駕時。軍兵解嚴。以信箭擧行。而節目中。每以標信磨鍊。不可因循謬例。此後則以信箭啓下。何如。上曰。依爲之。出擧條有隣曰。在前陵幸時。挾輦軍四百名。餘軍二百名替代。而昨秋明陵幸行時。餘軍以一百名爲之矣。今番則何以磨鍊乎。敢稟。上曰。依昨年例爲之。可也。出擧條有隣曰。陵幸在近。本曹郞廳守宮及侍衛各差備。不可不備員。而新除授佐郞朴行淳在外。無以趁期上來云。今姑改差。其代。令該曹口傳差出。以爲備員之地。何如。上曰。改差。今日政差出。可也。出擧條有隣曰。弘化門外留都。守摠兩營。輪廻擧行。而昨秋守禦廳爲之矣。今番則兩營中。何營爲之乎。敢稟。上曰。以摠戎廳爲之。可也。出擧條有隣曰。幸行回鑾後。隨駕軍兵犒饋。近年連以乾物擧行矣。今番則何以爲之乎。敢稟。上曰。依近例爲之。可也。出擧條有隣曰。幸行在近。摠府侍衛。不可不備員。而都摠管姜世晃。副摠管李聖師。俱有實病。副摠管洪益弼。以漢城府堂上。導駕進去。李明運。以都監中軍。陳上進去。合有變通之道。故敢此仰達矣。上曰。竝許遞。政官牌招。開政差出。可也。出擧條有防曰。本道牟還。原來不敷。每當東作之時。陳請加分。無歲不然。見方春耕將始。邑牒沓至。今若膠守半留之法。不思變通之道。則乏種失業。不但可悶。亦非所以仰體朝家勸農之盛意。今年亦依昨年例。就留庫中。參量加分後狀聞事。令廟堂稟處。何如。上曰。依爲之。出擧條有隣曰。此慶尙監司鄭昌順狀啓也。枚擧金海府使柳仁喆牒報。以爲該府稅穀。屬於左漕倉昌原府。而裝發之時。陸路險峻。每以水路運納。則遠爲四五百里。亦多險洋。故輒有覆船臭載之患。而至於後漕倉密陽府。則與該府。隔江相望。近或十餘里。遠爲數十里。捨近就遠。民力難支。本府稅穀。捧留於海倉。待稅船過去之時。留泊添載。一如固城巨濟之捧留於見乃梁。南海河東之捧留於露梁之例。則民情甚便。且左右漕倉。各有屬倉。而後漕倉則獨無屬倉。今以該府海倉。定爲後漕倉屬倉。捧留監載。一如左右漕倉屬邑之例。則於公於私。實爲兩便。請令廟堂。稟旨分付。而有有司堂上登對稟處之命矣。月前嶺伯。以此事。論報備局及惠廳。而漕轉事體。不輕而重。故據實狀請之意。有所題送矣。今此狀本。一如報辭。而在民旣有所願。在公別無所損。且非大段更張。不過若干變通。問于曾經嶺伯之人。則亦皆以爲便。依狀請施行之意。分付。何如。上曰。依爲之。出擧條命書傳敎曰。明日放榜。侍臣不可不備員。在外及未肅拜三司。竝許遞。今日政以在京無故人差出。待下批牌招察任。以司僕判官望筒。命書傳敎曰。公山前判官洪景厚。聞在受由。雖已改差。未免無故作散。今聞以試暇上京云。然則改差無義意。此窠擬入。命退。諸臣以次退出。
정조 10년
丙午二月二十日酉時。上御重熙堂。軍士房承旨入侍時。右承旨徐龍輔。假注書金祖淳。記事官李崑秀尹行任。以次進伏訖。命書傳敎曰。風寒若此。凝解無常。此時治道。不可張大。至於橋梁隱溝等役。且與秋幸有異。從略修治。無所不可。民丁雖曰雇用。當寒宜有稱弊之擧。必須略略爲之。如是申飭之後。或有過濫之事。當該橋梁差使員。當於橋頭決棍。以示信令之意。不飭之道伯都差使員。亦難免其責。惕念知悉事。下諭于京畿監司處。命退。諸臣以次退出。
정조 10년
行都承旨金尙集坐。左承旨權病。右承旨徐龍輔坐。左副承旨趙衍德坐直。右副承旨曺遠振病。同副承旨李敬一坐直。注書金孝建仕一員未差。假注書金祖淳仕直。事變假注書李儒修仕。
정조 10년
傳于李敬一曰。軍士房承旨入侍。
정조 10년
李敬一啓曰。明日次對。兩司當爲進參。除在外試所進去外。呈告人員。竝待開門牌招。何如。傳曰。允。
정조 10년
李敬一啓曰。大司憲洪良浩。執義曺允大。掌令李鼎運。持平洪聖淵。大司諫趙城鎭。司諫兪彦脩。獻納李師濂。正言金載翼牌不進推考傳旨及罷職傳旨。今方捧入。而掌令李性吾疏批未下。持平閔彝顯在外。武科重試初試監試官。無以備員。受點。何以爲之。敢稟。傳曰。只推。近來臺諫。詣臺則專事噤糊。有召則無端違傲。繩愆糾謬。固不欲責。尋常職務。極意占便。竝與筋力奔走之事。而若是規避。徒添酬應之一端。更加嚴飭。斯速承牌。
정조 10년
吏曹口傳政事。以徐鼎修爲兵曹參知。
정조 10년
以兵曹道路橋梁摘奸節目。傳于李敬一曰。今番則本曹郞廳道路摘奸。置之。以除廚傳之弊。仍以此意。行會本道。
정조 10년
以京畿監司狀啓。治道橋梁等役。略略爲之事。有旨祗受事。傳于李敬一曰。橋梁分定邑守令。各於分授字內。行幸時待候與否。前例。果何如。使之狀聞事。回諭。
정조 10년
吏曹口傳政事。以洪景厚爲司僕判官。
정조 10년
趙衍德。以兵曹言啓曰。今日生進放榜時。禁軍將李壽鵬。嚴鼓已下之後。莫重殿庭。偃坐橫竹。現發於侍臣班。臺臣致有替囚廳隷之擧。揆以事面。萬萬駭然。李壽鵬爲先汰去。其罪狀。令該府拿問嚴處。何如。傳曰。向有李文德事。彈墨未乾。而又有此李壽鵬所犯。渠以領軍將領。殿庭橫竹。已萬萬無嚴。況以兼別將代領。事面尤自別。而如是無嚴冒犯。亦極駭痛。師律所在。不可只施汰拿而止。禁軍將李壽鵬。卿開坐嚴棍定配。以懲日後。卿亦難免不飭之責。卿則推考。名以禁喧。此等察飭之事。徒仰臺臣之口。所爲亦極駭然。當該禁喧郞廳。先汰後拿。今聞摘發提飭者。卽執義曺允大云。近來臺風掃地之際。有此擧職。極爲可嘉。特賜弦弓一張。以勸他臺臣。可也。
정조 10년
徐龍輔。以兵曹言啓曰。本曹草記禁軍將李壽鵬爲先汰去。令該府拿問處之事批旨內。向有李文德事。彈墨未乾。而又有此李壽鵬所犯。渠以領軍將領。殿庭橫竹。已萬萬無嚴。況以兼別將代領。事面尤自別。而如是無難冒犯。亦極駭痛。師律所在。不可只施汰拿而止。禁軍將李壽鵬。卿開坐嚴棍定配。以懲日後事。命下矣。依批旨。前內禁衛將李壽鵬。嚴棍十五度後。移送義禁府之意。敢啓。傳曰。知道。
정조 10년
徐龍輔。以備邊司言啓曰。卽見全羅監司李在學狀啓。則以爲異國人四名。漂到於靈巖郡楸子島鼠浦里前洋。而詳細問情。則俱是大淸國登州府榮城縣捕魚私船之漂流者。而同顆九人。捕魚次登船。五人下陸喫飯。四人守網中流。忽遇西風。果爲漂流。船雙破傷。願從旱路還鄕云。而移接公廨一節。待朝家處分爲辭矣。今此漂人等。留住間善爲移接於該邑公廨。船隻旣已破傷。依其願旱路還送。而衣袴自右水營。已爲造給。供饋禁雜人等節。纔因特敎行會。則今不必更爲指揮。護送一款。不容少緩。分付所經各道道帥臣處。定差員以刷馬。次次交替。領來京城。轉致灣府。以爲入送鳳城之地。上京時。沿路禁雜人看護供饋等事。各別嚴飭。以示朝家優恤之意。物件中可以運致者。亦以刷馬替運。卜重難運者。依例從厚折價以給。至於破傷船隻。彼人所見處。亦令依例燒火。漢學譯官一人。令該院擇定。給馬下送。更爲問情後。與差員眼同領來。咨文。令槐院預爲撰出。別定禁軍騎撥。下送于灣府。使之傳給鳳城將處。以爲轉致北京之地。何如。傳曰。允。
정조 10년
徐龍輔。以司僕寺一二提調意啓曰。今此孝陵行幸時。追慕峴碌磻峴道路險峻處。臨時啓稟。以人夫奉駕之意。敢啓。傳曰。知道。
정조 10년
徐龍輔。以漢城府言啓曰。前過期未婚未葬草記。傳曰。此外安知無遺漏者。更加嚴飭各該部官。另加遍審報來後。草記。可也事。命下矣。臣卽以傳敎內辭意。另飭五部官。使之遍搜坊曲。躬審郊外。一一報來矣。各部今纔報來。故別單書入之意。敢啓。傳曰。知道。當初抄啓。旣甚零星。伊後申飭。果何如。而許久遲滯。今始加抄書入。而至於北部。無論婚與葬。竝與加抄而闕却。如此微事。豈可屢勤飭敎。飭敎之下。頑不擧行。尤極無狀。當該官員。爲先汰去。其代。令該曹口傳差出。卿府擧行疎忽之失。亦云非細。始何不卽提飭。從又不能論罪。本府行公堂上。竝從重推考。掩骼等事。成命亦已久矣。何無一言皁白乎。其委折。京兆堂上處。自政院問啓。可也。
정조 10년
徐龍輔啓曰。當初抄啓旣甚零星。伊後申飭。果何如。而許久遲滯。今始加抄書入。而至於北部。無論婚與葬。竝與加抄而闕却。似此微事。豈可屢勘飭敎。飭敎之下。頑不擧行。尤極無狀。當該官員。爲先汰去。其代。令該曹口傳差出。卿府擧行疎忽之失。亦云非細。始何不卽提飭。從又不能論罪。本府行公堂上。竝從重推考。掩骼等事。成命亦已久矣。何無一言皁白乎。其委折。京兆堂上處。自政院爲先問啓。可也事。命下矣。問于判尹金鍾正處。則以爲臣猥以謬廢之蹤。偏蒙生成之澤。侈以薰沐之殊私。授以京尹之重任。拜命以來。惶隕感激。非不欲殫心奉公。而精力昏短。觸處生疣。掩骸一事。成命已久。而尙稽啓聞。致勤問啓之命。竊不勝惶悚之至。本月初四日。伏承備忘下者。初六日本府郞廳。又聽口傳下敎之後。嚴飭各部官。俾於各其字內。躬行遍審。逐日抄報。今十六日。始爲畢報。臣先遣府吏。隨處審察。則部報之外。皆有新得。十八日。更遣本府郞廳。分行摘奸。則各部所報。果多疎漏。決不可以此修啓。故竝退成冊。俾更修報。而尙未齊到。郞廳摘奸。亦於今日間。方可了畢。如是之際。自致曠日。未能趁卽擧行。稽緩之罪。實無所逃。秖自惶蹙俟勘。更無所達云矣。敢啓。傳曰。各部抄報之外。別遣郞吏。更令摘奸云。遽事如是周詳。啓聞遲滯。不必爲咎。無以速卽修啓爲拘。更加嚴飭遍察。期有實效事。分付。可也。
정조 10년
吏曹口傳政事。以李東實爲北部都事。
정조 10년
徐龍輔。以武一所試官意啓曰。本所今日柳葉箭試取。自天字至黃字入格。爲七人矣。卽因宣傳官李元謙口傳下敎。風勢一向不順。故柳葉箭則姑爲停止。以鐵箭試取之意。敢啓。傳曰。知道。
정조 10년
徐龍輔。以武一所試官意啓曰。本所今日平明開場。先自柳葉箭試取。而擧子捧單。自天字至寒字半字。合爲十七字。都數八百四十八人矣。二貫革外。加設四貫革。合六貫革設行之意。敢啓。傳曰。知道。
정조 10년
徐龍輔。以武二所試官意啓曰。臣所擧子。自天字至張字半字。捧單原數。合爲八百一人。今方開場。而擧子數多。在前如此之時。有先取柳葉箭之規。貫革亦有加設之例。原貫革二坐外。四貫革加設試取之意。敢啓。傳曰。知道。
정조 10년
徐龍輔。以武二所試官意啓曰。臣所柳葉箭試取。自天字至黃字入格。爲二十人。今方依下敎。以風日不佳。有妨於平弓試才。改試以鐵箭事。分付于擧子等處。而試具待令。勢至差晩。目今風氣有稍止之時。故柳葉箭。一邊連爲試取之意。敢啓。傳曰。知道。
정조 10년
徐龍輔。以武二所試官意啓曰。臣所柳葉箭試取。自天字至宇字入格二十二人。謹遵下敎。改試鐵箭。更自天字擧行之意。敢啓。傳曰。知道。
정조 10년
徐龍輔。以武二所試官意啓曰。臣所今日自天字至黃字。鐵箭應試二百人內。已入格爲七十人。未及試取。爲六百一人。而日暮姑停之意。敢啓。傳曰。近來武弁。全不肄藝。初試規矩。不得已從歇點下矣。觀此草記。入格如是夥然。此亦已料之矣。謁聖初試之元額數。猶有稟旨之例。況重試乎。今番一二所初試。勿拘元額。以二技入格者。一竝修正榜目。俾各盡意於殿試之意。榜場外事。試所知悉。
정조 10년
趙衍德。以義禁府言啓曰。時囚罪人李之翼。告身盡行追奪。杖七十徒一年半。以年七十收贖。李家煥。杖一百收贖。告身盡行追奪。流三千里定配。李彦邦。告身盡行追奪。徒三年定配。又五年禁錮。梁埉太命喆。杖一百收贖。告身盡行追奪。朴健陽。令該道詳査狀聞後決處事。草記批旨內。如有功議。各減一等。李家煥事。謂之借騎則可也。以濫騎照勘。失之太過。定配分揀。梁埉事。旣云爲其將來下往。無論言之信否。在朝家挈矩之政。宜有參恕之道。以公罪勘放。朴健陽。待査啓來到。還囚照律事。命下矣。李彦邦太命喆。竝無功云。李之翼五代祖昌庭扈聖功臣云。功減一等告身盡行追奪。杖六十徒一年。以年七十收贖。李家煥。定配旣已分揀。當以告身盡行追奪律施行。而其五代祖尙毅扈聖原從功臣云。功減一等。杖九十。收贖奪告身四等。梁埉。亦以公罪照勘。杖一百當爲收贖。而其十一代祖誠之佐理功臣云。功減一等杖九十。以公罪收贖放送。朴健陽。査啓來到間保放之意。敢啓。傳曰。知道。
정조 10년
丙午二月二十一日辰時。上御仁政殿。生進放榜入侍時。行都承旨金尙集。右承旨徐龍輔。左副承旨趙衍德。同副承旨李敬一。記事官金孝建。假注書金祖淳。記注官承膺祚。記事官金鳳顯。檢校直閣李秉模徐鼎修。待敎李崑秀。檢校待敎尹行任。以次侍立訖。上具翼善冠衮龍袍。御坐榻。命承旨進前敎曰。俄以侍衛諸臣毛具事。有下敎矣。今見諸臣無一人毛具者。特敎之下。寧有如許事體。自近侍之臣。已不能奉承上敎。至於外朝之不遵飭令。更何足責乎。近日承宣之稍久隨行者。便無畏憚之心。誠甚駭然矣。上曰。生進儒生之未及入門者。爲幾人乎。衍德曰。聞爲七人矣。上曰。竝招入。一同唱榜。可也。行放榜禮訖。上曰。領議政入侍。孝建承命出。與鄭存謙。偕入侍立。上曰。進前。存謙進前曰。日寒無異嚴沍。聖體。若何。上曰。一樣矣。存謙曰。臣與領敦寧。同是按獄之臣。其罪其罰。宜無異同。而領敦寧則旣已免相。至於臺臣聯啓。臣不獨晏然無事。數次胥命之後。遽有宅卜之擧。有若初不相干者然。豈非有損於國體乎。雖以卜相事言之。原任諸臣。多宿德峻望。而筋力皆康强。其他滿朝卿宰之抱茂材而負重望者。亦不可勝數。則殿下何不卜賢於此。而反及於老病垂死之賤臣耶。曾前之僨事。不獨殿下之所燭。抑亦臣之所自知也。設使臣無廉無恥。揚揚出入於公事之堂。在殿下期治平重名器之道。詎可因臣而再誤耶。亟退如臣無似之賤。更卜賢相。以備三事之責。是臣區區之望也。上曰。過矣。存謙曰。鼎席不備已三年矣。無其官則已。有其官而不備其官。使國事日瘁。聽聞有駭。寧不大可悶哉。自非不得已之致。無獨相之擧。而今則鼎席之虛者。無故而已逾歲月矣。然則同寅共濟之責。論道佐理之義。果安在耶。伏願亟備三宅焉。上曰。過矣。徐徐論之。可也。生進儒生以次退去。上曰。日寒如此。領相先退。明日次對入來。可也。存謙退出。上命書傳敎曰。次對明日來會。仍命退侍衛。上還內。諸臣以次退出。
정조 10년
丙午二月二十一日辰時。上御重熙堂。軍士房承旨與稟事閣臣入侍時。右承旨徐龍補。假注書金祖淳。記事官金鳳顯尹行任。稟事閣臣金載瓚。以次進伏。上命書傳敎曰。以禁堂敍用人。備堂還差。明日次對。毋得懸頉事。申飭。命書傳敎曰。今番陵幸時侍衛。兵曹摠府堂郞各二員。五衛將二員。武兼十員。節目中磨鍊。以此知委。後廂軍兵。旣有新番。以七哨爲之事。分付。命書傳敎曰。守宮大將鄭昌聖移點。別雲劍代前望單子入之。命書傳敎曰。守宮及隨駕堂上。不可不備員受點。今聞判堂言。則參知老病。難以進參云。兵曹參知洪周萬許遞。令該曹口傳差出。載瓚曰。臣方待罪西邑。而今適登筵。西邑事。有仰達者矣。西邑鹿茸進上。凡一年二等。而一邑所上。各爲一對。一對常定之價。初則爲十五兩矣。次次增加。至以四十兩爲定式。此本無朝家會減之例。只自民庫擔當擧行。而其後監兵營審藥輩。謂以茸直轉高。所費漸多。所捧之數殆過百餘兩之多。伊時該邑。論報道臣。以八十兩。更定節目。使之加不得減不得。一自近年以來。審藥輩。又以茸直之高比前益高。所費之多比前益多。八十兩之外。又有加捧。今爲一百二十兩之數。道臣不得已以一百兩爲定式。以添價錢自備。分給於各該邑。俾爲折半補用之地。此實爲目前少紓之幸。而從前四十兩定式。增爲八十兩。八十兩定式。增爲一百二十兩。以此推之。卽今百兩定式。亦將幾何。而又復增加。轉至於二百三百之多乎。蓋此茸弊。實由京裏茸儈輩。乘時射利。操縱刁蹬。且其所入浮費。亦不無其弊之故也。今若嚴立科條。作爲一截之式。使京裏茸儈。外營審藥。咸知法意之至嚴。不敢違越。則庶可免無節加捧之弊。西邑民庫。可得以有賴矣。事係民瘼。敢此仰達。上曰。民弊旣知至此。豈可無斯速變通之擧乎。卽令該院論理。指一稟處。可也。仍命退。諸臣以次退出。
정조 10년
丙午二月二十一日午時。上御重熙堂。承旨入侍時。右承旨徐龍輔。假注書金祖淳。記事宮李崑秀尹行任。以次進伏訖。上曰。咸鏡監司入侍。出榻敎賤臣承命出。與鄭民始偕入進伏。上命承旨讀公事訖。仍命退。諸臣。以次退出。
정조 10년
丙午二月二十一日申時。上御重熙堂。左副承旨入侍時。左副承旨趙衍德。假注書金祖淳。記事官金鳳顯李崑秀。以次進伏。上命承旨讀公事訖。仍命退。諸臣以次退出。
정조 10년
行都承旨金尙集坐。左承旨權病。右承旨徐龍輔坐。左副承旨洪仁浩坐。右副承旨趙衍德坐直。同副承旨李敬一坐直。注書金孝建仕一員未差。假注書金祖淳仕直。事變假注書李儒修仕。
정조 10년
傳于李敬一曰。司僕一提調。次對同爲入侍。
정조 10년
傳于洪仁浩曰。大臣備局堂上引見。
정조 10년
金尙集啓曰。右副承旨曺遠振。今日不爲仕進。卽爲牌招。何如。傳曰。許遞。前望單子入之。待下批牌招察任。
정조 10년
前望單子入之。洪仁浩落點。
정조 10년
徐龍輔啓曰。今此陵幸時。何大臣留都乎。敢稟。傳曰。領府事。留都。金判府事。同爲留都。
정조 10년
傳于李敬一曰。軍士房承旨與京畿監司都差使員入侍。
정조 10년
以江華留守掩骸事狀啓。傳于徐龍輔曰。申飭之下。本府最先擧行。殊甚嘉尙。自官題給之後。或有有名無實之慮。則甚非朝家申飭之本意。況本府經歷。素知誠勤。此等處必當委以奉行。如是啓聞之後。或有遺漏處。陸續登聞。俾有實效。無論未報已報。先使經歷。抽牲躬審。卿於還營後。分遣褊裨。逐庫摘奸。如是申飭之後。一或疎漏。現發於來頭備郞摘奸之行。自卿難勉不飭之責。以此惕念擧行事。回諭。因此而有提飭者。沁都則已修啓。而畿營則未知今幾搜討顧助。而以老職一事觀之。與朝令不無經庭處。此事亦安知不有名無實乎。俄於京兆草記。因此等事。該部官。已命汰職。堂上重推。況以一道幅員之大。若不別加警惕別加考察。列邑守宰。豈必人人盡心邑邑遵令乎。且況此道臣出自邇別。凡係宣承之事。何讓於沁留乎。先從三令之意。如是申諭。更以此意。以關以回。拔例嚴飭事下諭于京畿監司處。京兆及畿邑雖已申飭。遠外諸道之一一遵令。亦未可必。將此傳敎。嚴飭諸道。北伯時未辭朝。自廟堂謄送此傳敎。諸道擧行。使各一一啓聞事。一體申飭。
정조 10년
掌令前望單子入之。安鼎大落點。
정조 10년
金尙集啓曰。吏曹判書金魯鎭。參判李秉模。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。參判內閣進。判書更卽牌招。
정조 10년
以吏曹參議趙鼎鎭牌不進罷職傳旨。傳于金尙集曰。只推。
정조 10년
李敬一。以吏批言啓曰。新除授司僕寺判官洪景厚。前任公山判官時解由。方在未出中。何以爲之。敢稟。傳曰。旣因特敎擬入。則解由與否。非所可論。此豈草記之事乎。卿則何嘗以解由未出人。一擬再擬於防禦使之望乎。捧納承旨。從重推考。可也。
정조 10년
有政。吏批。判書金魯鎭進。參判李秉模內閣進。參議趙鼎鎭式暇。右副承旨趙衍德進。以沈豐之爲左尹。申大升爲右尹。鄭致淳爲兵曹正郞。金在淳爲戶曹佐郞。朴彛源爲氷庫別檢。李秉模爲同經筵。朴齊家爲司饔主簿。韓光傅爲陽智縣監。
정조 10년
兵批。判書徐有隣進。參判蔡弘履入直進。參議徐鼎修未肅拜。參知趙興鎭未肅拜左副承旨洪仁浩進。以具敍五爲禁將。副護軍單李性五。司直單姜杭李秉鼎洪周萬。副司果單徐有鍊。同知單吳海淸。
정조 10년
以左通禮望筒。傳于李敬一曰。初無遷轉之事。何以差代。此望筒勿施。當該銓官。推考。
정조 10년
玉堂文學前望單子入之。副提學趙尙鎭。應敎趙濟魯。副應敎鄭萬始。校理洪義浩。副校理朴基正。修撰成種仁李晴。副修撰金履翼金啓洛。文學李尙度落點。
정조 10년
以副提學趙尙鎭。副校理朴基正。修撰李晴。副修撰金啓洛牌不進罷職傳旨。傳于李敬一曰。只推。更爲牌招。
정조 10년
以司諫兪彦脩。掌令趙濟魯牌不進罷職傳旨。傳于李敬一曰。只推。
정조 10년
洪仁浩。以兵曹言啓曰。今此幸行時。交龍旗。預爲調習矣。今亦依前例。旗與竹出郊外試習之意。敢啓。傳曰。知道。
정조 10년
洪仁浩。以兵曹言啓曰。今此幸行時。侍衛禁軍。不可不點擇以行矣。各番禁軍中新受馬及病蹇不能致遠之類依例推移替直之意。敢啓。傳曰。知道。
정조 10년
洪仁浩。以兵曹言啓曰。巡將監軍單子。每日入啓受點。而今二月二十五日幸行相値。不得入啓受點。以二十四日受點人員。二十五日至。依例使之仍察之意。敢啓。傳曰。知道。
정조 10년
洪仁浩。以司饔院監饍提調意啓曰。鷹師貢人等。連日呼訴內。供上生雉。自正月以後。連値日寒。艱辛獵得。僅僅繼供矣。日前風雪之餘。行獵無路。幾至絶種。逐日供上。將未免闕供之境。限日暖間參半代封事。入啓變通云。此時獵雉之難。誠如所訴。在前如此之時。例有活鷄參半代封之規。而莫重御供。自下不敢擅便。惶恐敢啓。傳曰。代封。
정조 10년
洪仁浩。以禁衛營言啓曰。依下敎。壯勇衛廳本營時在錢文中二千兩。無邊貸下之意。敢啓。傳曰。知道。
정조 10년
洪仁浩。以武一所試官意啓曰。本所今日平明開場。自宙字鐵箭。仍爲試取之意。敢啓。傳曰。知道。
정조 10년
趙衍德。以武一所試官意啓曰。本所今日鐵箭應射擧子。自宙字至寒字半字。五百九十八人。二所移來擧子一人。合五百九十九人內。入格一百五十人。昨日入格六十五人。都合爲二百十五人矣。鐵箭今已畢試。而風勢猶爲不調。柳葉箭。仍爲姑停。先以騎蒭。自天字試取之意。敢啓。傳曰。知道。
정조 10년
洪仁浩。以武二所試官意啓曰。臣所今日平明開場。自宇字鐵箭。仍爲試取之意。敢啓。傳曰。知道。
정조 10년
洪仁浩。以義禁府言啓曰。因兵曹啓辭。禁軍將李壽鵬。嚴棍定配。以懲日後事。命下矣。李壽鵬。自兵曹旣已嚴棍。慶尙道草溪郡定配。而以兵曹啓辭及批旨內辭意。具罪目。依例發遣府書吏。押送配所。何如。傳曰。允。